প্রথমে ছবির পরিচালককে নিগ্রহ, তার পরে ছবি মুক্তির তারিখ পিছিয়ে দেওয়া, শেষে ছবির নাম বদল আর অনবরত প্রতিবাদ— অবশেষে মত বদলাল কর্ণি সেনা ও রাজপুত সংগঠনগুলি। যে ছবি ঘিরে দেশ জুড়ে ভাঙচুর চালিয়েছে কর্ণি সেনার সদস্যরা, ছবি দেখার পরে প্রতিবাদের ভস্মে জল ঢালতে হল তাঁদের।  
ছবিটি যাঁরা দেখেছেন, তাঁরাই জানেন ছবিতে রাজপুতদের জয়জয়কারই করা হয়েছে। আর এতেই খুশি কর্ণি সেনা ও রাজপুত সংগঠন। তাই এতদিনকার প্রতিবাদ ফিরিয়ে নিলেন কট্টরপন্থীরা। দেশের ৬ রাজ্যে ছবিটি নিষিদ্ধ করা হয়েছিল। সেখানেও নিষেধাজ্ঞা উঠিয়ে দেওয়ার নির্দেশ দিয়েছে কর্ণি সেনা। 

এই বিষয়ে অন্যান্য খবর

‘পদ্মাবত’এর জহর-দৃশ্য নিয়ে কী বলছেন পরিচালকরা


কর্ণি সেনার প্রধান যোগেন্দ্র সিংহ কাতার জানিয়েছেন, কয়েকজন সদস্য এই ছবি দেখেছেন এবং বুঝতে পেরেছেন যে, এই ছবিতে রাজপুতদের ছোট তো করাই হয়নি, বরং রাজপুতদের বড় করেই দেখানো হয়েছে। রাজপুতরা কত বড় আত্মবলিদান দিয়েছেন, সেটাই দেখানো হয়েছে এই ছবিতে। আলাউদ্দিন খলজির সঙ্গে কোনও ঘনিষ্ঠ দৃশ্যও না থাকায় সমস্ত আপত্তি ফিরিয়ে নিয়েছে কর্ণি সেনা।  
এমনকী, যোগেন্দ্র সিংহ এও জানিয়েছেন যে তাঁরা ছবিটি দেখার পরে গর্বিত বোধ করেছেন। এক সর্বভারতীয় সংবাদমাধ্যমের প্রতিবেদন থেকে এমনই জানা গিয়েছে।